Børn og voksne, der er ekstra hårdt ramt af influenza, har givet glødende telefoner hos 1813 i Region Hovedstaden.

Høj feber, hoste og muskelsmerter er nogle af de symptomer, som både børn og voksne i hovedstadsområdet døjer med lige nu.

- Han fik en forkølelse først og derefter både øre- og halsbetændelse. Han har haft det meget skidt, fortæller Farzana Nasry, hvis halvanden-årige søn har været ramt af en slem influenza over længere tid.

Man gør både børnehaven og sine kollegaer en tjeneste ved at holde sig hjemme. Asmus Thun Bisgaard, Overlæge, 1813

- Mange fra hans børnehave har også været syge, forklarer hun.

Farzana Nasry er blot én af mange, der har haft behov for 1813 og lægelig hjælp. Det bekræfter overlæge Asmus Thun Bisgaard fra 1813, der fortæller, at der er ekstra travlt ved telefonerne.

- Vi kan se, at der er sket en stigning inden for de seneste dage. Det betyder, at både børn og voksne kan blive syge. Vi kan ikke bekræfte, at der er udbrud endnu, men det er på vej.

Overlæge: "Bliv hjemme"

Overlæge Asmus Thun Bisgaard fortæller, at der har været en fordobling af patienter, der ringer ind med influenza-symptomer. Der er dog ikke tale om, at vaccinen i år ikke har virket.

- Det ser ud som om, at vaccinen dækker den type af virus, der er kommet. Så dem, der er vaccineret, skulle være beskyttet i modsætning til sidste år, siger han.

Han opfordrer dog stadig alle, der har nogle symptomer, til at holde sig hjemme i sengen.

- Man gør både børnehaven og sine kollegaer en tjeneste ved at holde sig hjemme.

Derudover anbefaler han, at man får masser af væske og får feberen ned med smertestillende medicin.

Sygdom kan vende stærkt tilbage

Især gravide i andet og tredje trimester skal reagere og tage til lægen, hvis de får influenza-symptomer:

- De kan blive ramt endnu hårdere, siger overlæge Asmus Thun Bisgaard.

...Dem der er vaccineret skulle være beskyttet i modsætning til sidste år. Asmus Thun Bisgaard, Overlæge, 1813

Derudover skal alle generelt være opmærksomme på, om sygdommen vender tilbage.

- Hvis man bliver syg igen efter at have været rask, er det et tegn på, at der er kommet en sekundær infektion, som kræver antibiotika.

Farzana Nasrys søn har fået det bedre. Men hun frygter netop, som overlægen forklarer, at sygdommen kan vende tilbage igen:

- Nu er vi voksne syge, og vi er bange for, at vi smitter ham igen, men sådan er det, når man er en familie, der bor sammen, siger hun.

Ifølge overlægen var den sidste influenza-epidemi i februar 2018.